Qadasi meer as net 'Clegg vir 'n nuwe generasie' | Netwerk24
Deur Charné Kemp 20 Julie 2019 09:42
Qadasi saam met Maqhinga Radebe, sy medekunstenaar, vriend en mentor.
Maskandi is 'n soort hedendaagse Zoeloe-folkmusiek.
'n Video van Qadasi (27) waar hy saam met Maqhinga Radebe (54), sy medemusikant, vriend en mentor, in 'n voertuig jam, het vandeesweek ná Clegg se dood weens pankreaskanker weer op sosiale media opgeduik.
"Die video is in 2017 gemaak. Ek en Maqhinga het sommer net 'n ou liedjie van Clegg se band Juluka in die motor gejam. Dit het destyds groot opslae gemaak," sê Qadasi.
Clegg het Qadasi as kind geïnspireer.
"Hy was die pionier van die musiek wat ons deesdae verder ontwikkel en ontgin. Ek wou altyd 'n musikant word en het Clegg as kind al bewonder – ek ag sy baanbrekerswerk hoog," sê Qadasi.
"My maskandi-musiek is die voortbouing van die vermenging van Westerse folkmusiek en Zoeloe-musiek en -sang. Ek en Maqhinga speel egter 'n nuwe generasie van maskandi-musiek in 'n ander politieke atmosfeer as Clegg. Dit is komplekse fusion-musiek en klank. Die sang, kitaar en konsertina kan net in sekere harmonieë en melodieë gespeel word. Die kitaar en konsertina word aangepas, ge-Afrikaniseer as't ware, om net sekere klanke in die maskandi-styl voort te bring."
Qadasi het in 2013 saam met Johnny Clegg op 'n konsert in Durban opgetree.
Maqhinga was die vervaardiger van Qadasi se eerste twee soloalbums."Ons het egter so geheg geraak dat ons besef het ons moet net saamwerk. Ons eerste akoestiese album is in 2016 bekend gestel en ons neem nou die volgende een met 'n volle orkes en instrumente op. Dit is ons eie oorspronklike musiek en lirieke," sê Qadasi.
"Hy is 'n mentor vir my, juis omdat hy ook saam met Ladysmith Black Mambazo oorsee opgetree het. Saam het ons al baie in Asië en Europa, veral Duitsland, opgetree, waar ons musiek baie gewild is."
Hoewel Qadasi as kind in Empangeni aan Zoeloe blootgestel is, het hy die taal op skool bemeester toe hy dit as vak geneem het.